戲爲雙松圖歌
作者：杜甫
朝代：唐

paragraphs: 天下幾人畫古松，畢宏已老韋偃少。
絕筆長風起纖末，滿堂動色嗟神妙。
兩株慘裂苔蘚皮，屈鐵交錯回高枝，白摧朽骨龍虎死。
黑入太陰雷雨垂，松根胡僧憩寂寞。
龐眉皓首無住著，偏袒右肩露雙脚。
葉裏松子僧前落，韋侯韋侯數相見。
我有一匹好東絹，重之不減錦繡段。
已命拂拭光凌亂，請公放筆爲直幹。